Ilustracija: Index (Facebook,FaH)

TRADFEST, Festival tradicije i konzervativnih ideja, održat će se u Zagrebu od 24. do 27 listopada ove godine u organizaciji udruge Vigilare, a glavni gost konferencije je kontroverzni kardinal Raymond Leo Burke.

Zvijezda ultrakonzervativaca iz Tea Partyja

Naime, riječ je o američkom kardinalu kojeg je papa Franjo smijenio iz Kongregacije za biskupe, a zatim ga maknuo i s mjesta vrhovnog suca te mu dao tek ceremonijalnu dužnost kao zaštitnika Suverenog vojnog malteškog reda. Iz Vatikana se neslužbeno moglo čuti kako se papa Franjo odlučio na taj korak zbog ekstremizma kardinala koji je javno zagovarao stav da se katoličkim političarima uskrate crkveni sakramenti poput pričesti, ako se primijeti da zagovaraju pobačaj.

Isto tako kardinal Burke uskraćivao bi sakramente katolicima koji su u drugom braku, a proslavio se i svojim radikalnim odnosom prema homoseksualcima i političkim aktivizmom protiv američke Demokratske stranke.

Kardinal je u svojim javnim nastupima otvoreno agitirao za američki Tea Party, poznatu ultrakonzervativnu organizaciju s moćnim simpatizerima. Inače, Tea Party se zalaže za tzv. "fundamentalne moralne vrijednosti", kao što su primjerice obvezne svakodnevne molitve u školama ili krajnje konzervativno shvaćanje braka.

Feminizam je kriv za pedofiliju u Crkvi

Kardinal je javno demokrate opisivao kao "stranku smrti", dok je one koji glasaju za Baracka Obamu optužio da "nisu čiste savjeti", što ga je učinilo omiljenim među republikancima. Kardinal je javno kritizirao i samog Papu, tvrdeći kako je previše "popustljiv prema homoseksualcima". Inače, Burke dio svoje popularnosti kod konzervativaca može zahvaliti i činjenici da je strogi protivnik jednakopravnosti LGBT osoba.

Jedna od najzanimljivijih teza ovog kardinala svakako je ona kako je za pedofiliju u Crkvi prije svega kriv "radikalni feminizam", koji je od 60-tih godina do danas doveo do toga da su muškarci u marginaliziranom položaju, a što je ih opet odvelo u ovisnosti poput pornografije i promiskuiteta. Burke je tako objašnjavao da su muškarci koji su bili feminizirani ujedno bili i zbunjeni oko vlastitog seksualnog identiteta, pa su postajali svećenici. Nažalost, neki od tih muškaraca su seksualno zlostavljali maloljetnike, tvrdi kardinal Burke.

Tekst se nastavlja ispod oglasa

O kritikama spram Pape

"Znam da je dio moje službe govoriti istinu o situacijama u kojima se nalazimo, a trenutačno smo u situaciji kada se puno ljudi u Crkvi naprosto osjećaju zbunjenima", rekao je kardinal Burke, nezadovoljan medijima koji su ga opisivali kao protivnika papa Franje jer je rekao da je "Crkva brod bez kormila". Kardinal Burke izvlačio se kako nije mislio na Papu i njegovo vođenje Crkve, nego na Crkvi kao brod u kojem putnici imaju "morsku bolest".

"Oni su zbunjeni smjerom kojim Crkva ide", rekao je kardinal Burke, kojemu se ne sviđa trenutni odnos između kršćana i muslimana, jer tvrdi da islam i kršćanstvo ne slave istog Boga.

“Ono u što oni najdublje vjeruju, što se utiskuje u njihova srca, zahtijeva da oni vladaju svijetom“, rekao je o šerijatskom zakonu.

Tradfest protiv militantno-sekularnih ideja

Ni lista ostalih sudionika uz kardinala Burka na hrvatskoj konferenciji TradFesta nije za odbaciti. Tu su Vice Batarelo, predsjednik zaklade Vigilare te potpredsjednik Luka Popov, kontroverzni svećenik Damir Stojić, Krešimir Planinić iz udruge "U ime obitelji" i Stjepo Bartulica iz Centra za obnovu kulture. Iz Poljske dolazi Aleksander Stepkowski, bivši pomoćnik ministra vanjskih poslova.

"TradFest je festival tradicije i konzervativnih ideja nasuprot tzv. ‘naprednih’ i militantno-sekularnih ideja i politika koji su na nasilan i revolucionarni način pokušali zatomiti, kao što i danas nastoje uništiti, izvorne tradicionalne, konzervativne i kršćanske temelje kulture u Hrvatskoj, Europi i Zapadnom svijetu",stoji u opisu konferencije.